National Executive yeMDC Yosangana Musi wa18 Ndira
Bato iri rinotiwo manyepo kuti pane makakatanwa panyaya yekuti ropinda here kana kuti kwete muhurumende yemubatanidzwa
Musangano weMDC inotungamirwa naVaMorgan Tsvangirai weStanding Committee uyo wakatanga neChipiri muSouth Africa, wapera neChinai uye nhengo dzekomiti iyi dzinonzi dzabvumirana kuti kuitwe musangano weNational Executive musi wa18 Ndira. Musangano uyu uchazeya nyaya yekuti bato iri roramba riri muhurukuro dzehurumende yemubatanidzva neZanu PF here kana kuti robuda. Vapinda mumusangano uyu vasina kuda kudomwa nemazita avo vaudza Studio 7 kuti Standing Committee yabudawo nechisungo chekuti National Conference yebato iri, iitwe pakupera kwaKurume. Vanotizve VaTsvangirai vatsinhira zvakare kuti zvichemo zvavo zvinofanirwa kugadziriswa naVaMugabe hurumende yemubatanidzwa isati yaumbwa. Bepanhau re Herald raburisa mashoko ekuti muMDC mava nemakakatanwa panyaya yekuti yopinda here kana kuti kwete muhurumende yemubatanidzwa. Asi MDC inoti hakuna zvakadaro mubato iri. Bato iri rinotiwo nhengo dzeStanding Committee dzabuda dzakabatana zvakasimba, sezvo paine vanhu vari kushivira kuti mubato iri muite bvongamupopoto nekusawirirana. Zvinonzi musangano uyu wazeyawo zvematanho achatorwa nebato iri kana mutungamiri weZanu PF, VaRobert Mugabe, vakati kuitwe sarudzo itsva, kana kuti vakuumba hurumende vari vega. Ntungamili Nkomo weStudio7 aita hurukuro nemutauriri weMDC, VaNelson Chamisa, kuti tinzwe zviri kuitika mubato ravo. Dzimwe Nhau Kubva kuStudio7...